
Text rozhodnutia
Súd: Najvyšší súd Spisová značka: 9Nds/8/2016 Identifikačné číslo súdneho spisu: 5016200540 Dátum vydania rozhodnutia: 13. 07. 2016 Meno a priezvisko sudcu, VSÚ: JUDr. Viera Nevedelová ECLI: ECLI:SK:NSSR:2016:5016200540.1 Uznesenie Najvyšší súd Slovenskej republiky v právnej veci žalobcu: A. B., nar. XY, trvale bytom B., občan Poľskej republiky, právne zastúpený: V4 Legal, s.r.o., Tvrdého 4, 010 01 Žilina, proti žalovanej: Sociálna poisťovňa, ústredie, Ul. 29. augusta 8 a 10, 813 63 Bratislava, o preskúmanie zákonnosti rozhodnutia žalovanej zo dňa 21. januára 2014, č. 14983-2/2014-BA, takto r o z h o d o l : Na prejednanie a rozhodnutie veci je príslušný Krajský súd v Bratislave. o d ô v o d n e n i e : Žalobca sa žalobou zo dňa 13. júna 2016, doručenou Krajskému súdu v Žiline dňa 23. júna 2016, domáhal preskúmania rozhodnutia žalovaného zo dňa 21. januára 2014, č. 14983-2/2014-BA. Krajský súd v Žiline predložil uvedenú vec Najvyššiemu súdu Slovenskej republiky na rozhodnutie podľa § 11 ods. 3 v spojení s § 246c ods. 1 O.s.p., t.j., aby Najvyšší súd Slovenskej republiky určil, ktorý súd vec prejedná a rozhodne. Konštatoval, že žalobca je občanom Poľskej republiky s trvalým pobytom na území tohto štátu, v dôsledku ktorej skutočnosti podľa § 246a ods. 1 Krajský súd v Žiline nie je súdom miestne príslušným na konanie, keďže ide o vec, ktorá patrí do právomoci súdov Slovenskej republiky, ale podmienky na určenie miestnej príslušnosti súdov chýbajú. Krajský súd preto predložil vec Najvyššiemu súdu SR, aby určil, ktorý súd vec prejedná a rozhodne. Podľa § 246c ods. 1 veta prvá zákona č. 99/1963 Zb. Občiansky súdny poriadok platného a účinného ku dňu podania žaloby (ďalej len O.s.p.) pre riešenie otázok, ktoré nie sú priamo upravené v tejto časti, sa použijú primerane ustanovenia prvej, tretej a štvrtej časti tohto zákona. Podľa § 246a ods. 1 O.s.p. miestne príslušným je súd, v ktorého obvode má sídlo správny orgán, ktorého rozhodnutie a postup sa preskúmava, ak nie je ustanovené inak. Ak ide o rozhodnutie orgánu s pôsobnosťou pre celé územie Slovenskej republiky, okrem ústredných orgánov štátnej správy, miestne príslušným je krajský súd, v ktorého obvode je všeobecný súd navrhovateľa. Podľa § 11 ods. 1, ods. 3 O.s.p. sa konanie uskutočňuje na tom súde, ktorý je vecne a miestne príslušný. Príslušnosť sa určuje podľa okolností, ktoré tu sú v čase začatia konania, a trvá až do jeho skončenia. Ak ide o vec, ktorá patrí do právomoci súdov Slovenskej republiky, ale podmienky miestnej príslušnosti chýbajú alebo ich nemožno zistiť, Najvyšší súd Slovenskej republiky určí, ktorý súd vec prejedná a rozhodne. Podľa § 491 ods. 1 zákona č. 162/2015 Z.z. Správny súdny poriadok (ďalej len „SSP“) ak nie je ďalej ustanovené inak, platí tento zákon aj na konania začaté podľa piatej časti Občianskeho súdneho poriadku predo dňom nadobudnutia jeho účinnosti. Podľa § 491 ods. 2 SSP právne účinky úkonov, ktoré v konaní nastali predo dňom nadobudnutia účinnosti tohto zákona, zostávajú zachované. Ak sa tento zákon použije na konania začaté predo dňom nadobudnutia účinnosti tohto zákona, nemožno uplatňovať ustanovenia tohto zákona, ak by boli v neprospech žalobcu, ak je ním fyzická osoba alebo právnická osoba. Podľa § 6 ods. 1 SSP správne súdy v správnom súdnictve preskúmavajú na základe žalôb zákonnosť rozhodnutí orgánov verejnej správy, opatrení orgánov verejnej správy a iných zásahov orgánov verejnej správy, poskytujú ochranu pred nečinnosťou orgánov verejnej správy a rozhodujú v ďalších veciach ustanovených týmto zákonom. Podľa § 6 ods. 2 písm. c) SSP správne súdy rozhodujú v konaniach o správnych žalobách v sociálnych veciach. Podľa § 13 ods. 3 SSP v konaní o správnej žalobe proti rozhodnutiam o poskytovaní právnej pomoci podľa osobitného predpisu, v konaniach podľa § 6 ods. 2 písm. c) a písm. d) a na konanie o vykonateľnosti rozhodnutí cudzích orgánov verejnej správy je miestne príslušný krajský súd, v ktorého obvode má žalobca adresu trvalého pobytu, miesto podnikania alebo sídlo; ak takého súdu niet a žalobcom je fyzická osoba, je miestne príslušný krajský súd, v ktorého obvode sa fyzická osoba zdržuje. Podľa § 9 ods. 1 SSP konanie sa uskutočňuje na tom správnom súde, ktorý je vecne, miestne a kauzálne príslušný. Príslušnosť sa určuje podľa okolností existujúcich v čase začatia konania a trvá až do jeho skončenia. Podľa § 9 ods. 2 SSP ak nemožno určiť príslušnosť podľa § 10 až § 13, je na konanie príslušný Krajský súd v Bratislave. Podľa § 18 ods. 2 SSP ak správny súd zistí, že nie je vecne, miestne alebo kauzálne príslušný, postúpi vec uznesením príslušnému správnemu súdu. Nižší správny súd je postúpením veci vyšším správnym súdom viazaný. Z obsahu predloženého spisového materiálu vyplýva, že žalobca sa podaním, doručeným Krajskému súdu v Žiline dňa 23.06.2016, domáhal preskúmania zákonnosti rozhodnutia žalovanej. Keďže žalobca je občanom Poľskej republiky, nemá všeobecný súd v Slovenskej republike, a teda v čase podania žaloby chýbali podmienky miestnej príslušnosti, Krajský súd v Žiline v súlade s ustanovením § 11 ods. 3 O.s.p. predložil vec Najvyššiemu súdu Slovenskej republiky na určenie, ktorý súd vec prejedná a rozhodne. Vzhľadom na skutočnosť, že v čase podania žaloby chýbali podmienky miestnej príslušnosti, nemohli ani nastať účinky perpetuatio fori. Nemožno hovoriť o trvaní miestnej príslušnosti, ktorá počas účinnosti O.s.p. nevznikla. Po predložení veci Najvyššiemu súdu SR došlo k zrušeniu O.s.p. a účinnosť nadobudol SSP, ktorý sa podľa ustanovenia § 491 ods. 1 SSP použije aj na konania začaté podľa piatej hlavy O.s.p. Najvyšší súd preto postupoval podľa ustanovení tohto zákona. V predmetnej veci žalobca nemá na území Slovenskej republiky adresu trvalého pobytu, miesto podnikania, ani sa tu nezdržuje, preto podľa § 13 ods. 3 SSP nie je možné určiť súd miestne príslušný na konanie. Pre taký prípad ustanovenie § 9 ods. 2 SSP určuje ako príslušný Krajský súd v Bratislave. Z uvedených dôvodov najvyšší súd rozhodol tak, ako je uvedené vo výroku tohto uznesenia. Toto uznesenie bolo prijaté v senáte pomerom hlasov 3 : 0 (§ 139 ods. 4 SSP). Poučenie: Proti tomuto uznesenie nie je prípustný opravný prostriedok.

